作者：刘克庄
词牌/韵律：贺新郎

paragraphs: 曾与瑶姬约。
恍相逢、翠裳摇曳，珠韝联络。
风露青冥非人世，揽结玉龙骖鹤。
爱万朵、千条纤弱。
祷祝花神怜惜取，问开时、晴雨须斟酌。
枝上雪，莫消却。
恼人匹似中狂药。
凭危栏、烛光交映，乐声遥作。
身上春衫香薰透，看到参横月落。
算茉莉、犹低一著。
坐有缑山王郎子，倚玉箫、度曲难为酢。
君不饮，铸成错。